*****

ΚΑΝΟΝΙΣΜΟΣ (ΕΟΚ) αριθ. 1129/84 ΤΗΣ ΕΠΙΤΡΟΠΗΣ

της 18ης Απριλίου 1984

για την επιβολή προσωρινού δασμού αντιντάμπινγκ στις εισαγωγές ορισμένων ειδών καθορισμένης μορφής από σίδηρο ή χάλυβα, καταγωγής Λαϊκής Δημοκρατίας της Γερμανίας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 3017/79 του Συμβουλίου της 20ής Δεκεμβρίου 1979 περί της άμυνας κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους μη μελών της Ευρωπαϊκής Οικονομικής Κοινότητας (1), όπως τροποποιήθηκε από τον κανονισμό (ΕΟΚ) αριθ. 1580/82 (2), και ιδίως το άρθρο 11,

μετά από διαβουλεύσεις στο πλαίσιο της συμβουλευτικής επιτροπής όπως προβλέπεται στον εν λόγω κανονισμό,

Εκτιμώντας ότι:

Α. Διαδικασία

(1) Τον Ιούλιο του 1983, η Επιτροπή έλαβε καταγγελία που υποβλήθηκε από το «Syndicat National Francais du profilage a froid des produits plats en acier» εξ ονόματος του «Stichting Koudprofilers in oprichting», Κάτω Χώρες, καθώς και βελγικής εταιρείας, η συνολική παραγωγή των οποίων αποτελεί σημαντικό τμήμα της κοινοτικής παραγωγής του προϊόντος αυτού. Η καταγγελία περιείχε αποδεικτικά στοιχεία ως προς την ύπαρξη πρακτικής ντάμπινγκ και ως προς τη σημαντική υλική ζημία που προέκυψε, τα οποία θεωρήθηκαν επαρκή για να δικαιολογήσουν την κίνηση της διαδικασίας. Κατά συνέπεια, η Επιτροπή γνωστοποίησε, με ανακοίνωση που δημοσιεύτηκε στην Επίσημη Εφημερίδα των Ευρωπαϊκών Κοινοτήτων (3), την κίνηση διαδικασίας αντιντάμπινγκ όσον αφορά τις εισαγωγές, στην Κοινότητα, ορισμένων ειδών καθορισμένης μορφής από σίδηρο ή χάλυβα που υπάγονται στη διάκριση ex 73.11 Α ΙΙΙ του Κοινού Δασμολογίου, που αντιστοιχεί στον κώδικα ΝΙΜΕΧΕ 73.11-31, καταγωγής Λαϊκής Δημοκρατίας της Γερμανίας και άρχισε έρευνα.

(2) Η Επιτροπή ενημέρωσε επίσημα για το θέμα αυτό τους ενδιαφερόμενους εξαγωγείς και εισαγωγείς και έδωσε στα άμεσα ενδιαφερόμενα μέρη την ευκαιρία να γνωστοποιήσουν γραπτώς τις απόψεις τους και να ζητήσουν ακρόαση.

Οι περισσότεροι παραγωγοί της Κονότητας και ο εισαγωγέας γνωστοποίησαν γραπτώς τις απόψεις τους, χωρίς να ζητήσουν προφορική ακρόαση. Παρά το γεγονός ότι η Επιτροπή υπογράμμισε και πάλι τον επείγοντα χαρακτήρα της διαδικασίας, ο εξαγωγέας υπέβαλε γραπτώς τις απόψεις του και ζήτησε ακρόαση, μετά τη λήξη της προθεσμίας που είχε τεθεί κατά την έναρξη της διαδικασίας και αφού η Επιτροπή είχε περατώσει την προσωρινή έρευνα. Η Επιτροπή δεν μπόρεσε όμως να λάβει πλέον υπόψη της τις εν λόγω πληροφορίες και να οργανώσει έγκαιρα την ακρόαση. Δεν υποβλήθηκαν δηλώσεις για τα επίμαχα θέματα ούτε από τους κοινοτικούς αγοραστές ή μεταποιητές του εν λόγω προϊόντος, ούτε εξ ονόματός τους.

(3) Η Επιτροπή αναζήτησε και επαλήθευσε όλες τις πληροφορίες που θεώρησε αναγκαίες με σκοπό την προκαταρκτική διαπίστωση ντάμπινγκ και πραγματοποίησε έρευνα στις εγκαταστάσεις των:

Παραγωγός ΕΟΚ

στη Γαλλία:

- Profilafroid SA, Παρίσι·

- Profiles et Tubes de l'Est, Παρίσι·

στις Κάτω Χώρες:

Thomas Regout NV, Maastricht·

στο Βέλγιο:

SADEF, Hooglede-Gits.

Εισαγωγέας στην ΕΟΚ (στη Γαλλία):

Starval, SA, Παρίσι.

Η Επιτροπή ζήτησε και έλαβε λεπτομερείς γραπτές παρατηρήσεις εκ μέρους των καταγγελλόντων κοινοτικών παραγωγών και των εισαγωγέων.

Β. Κανονική αξία

(4) Προκειμένου να προσδιορίσει αν οι εισαγωγές από τη Λαϊκή Δημοκρατία της Γερμανίας αποτέλεσαν αντικείμενο ντάμπινγκ, η Επιτροπή έπρεπε να λάβει υπόψη της το γεγονός ότι η χώρα αυτή δεν έχει οικονομία αγοράς και, ως εκ τούτου, όφειλε να βασίσει τους υπολογισμούς της στην κανονική αξία του προϊόντος σε χώρα με οικονομία αγοράς. Για το σκοπό αυτό, οι καταγγέλλοντες πρότειναν την αγορά της Αυστρίας.

Η Επιτροπή έχει την πεποίθηση ότι στην Αυστρία υπάρχουν παρόμοιες διαδικασίες παραγωγής με τη χώρα εξαγωγής, ότι τα ομοειδή προϊόντα που πωλούνται στην εγχώρια αγορά κατασκευάζονται κατά μεγάλο μέρος εκεί και ότι με τον έλεγχο τιμών που υφίσταται στην Αυστρία εξασφαλίζεται ότι οι τιμές παραμένουν σε εύλογα επίπεδα σε σχέση με το κόστος παραγωγής.

Η Επιτροπή προσδιόρισε, επομένως, την κανονική αξία βασιζόμενη στις τιμές για τυποποιημένους μορφοχάλυβες ψυχρής ελάσεως στην αυστριακή αγορά, επειδή ο αυστριακός παραγωγός πραγματοποιεί σημαντικό μέρος των πωλήσεών του στο πλαίσιο των συνηθισμένων εμπορικών συναλλαγών. Η Επιτροπή έλαβε δεόντως υπόψη της τις διαφορές που επηρεάζουν τη δυνατότητα σύγκρισης των τιμών, αφαιρώντας από τις αυστριακές τιμές εργοστασίου το ποσό των μέγιστων εκπτώσεων που χορηγούνται επί πωλήσεων τεράστιων ποσοτήτων, καθώς και τα μεταφορικά έξοδα.

Γ. Τιμή εξαγωγής

(5) Επειδή ο εξαγωγέας δεν χορήγησε εμπρόθεσμα τις πληροφορίες που ζητήθηκαν, οι τιμές εξαγωγής επιβαλλόταν να καθοριστούν με βάση τις διαθέσιμες πληροφορίες. Κατά τον καθορισμό τους η Επιτροπή βασίστηκε στις πληροφορίες που γνωστοποίησαν οι γνωστοί σε αυτήν εισαγωγείς. Η Επιτροπή χρησιμοποίησε επιπλέον τα σχετικά δειγματοληπτικά στοιχεία από τις στατιστικές εξωτερικού εμπορίου της Στατιστικής Υπηρεσίας των Ευρωπαϊκών Κοινοτήτων. Από τις τιμές εξαγωγής «ελεύθερο στα σύνορα» της χώρας προορισμού στην Κοινότητα, αφαιρέθηκαν τα υπολογιζόμενα έξοδα μεταφοράς.

Δ. Σύγκριση

(6) Κατά τη σύγκριση της κανονικής αξίας με τις τιμές εξαγωγής, η Επιτροπή έλαβε υπόψη, όταν έκρινε κατάλληλο, τις συνθήκες και τους όρους πώλησης. Όλες οι συγκρίσεις έγιναν σε τιμές «εκ του εργοστασίου».

Ε. Περιθώρια

(7) Η προκαταρκική εξέταση των γεγονότων απέδειξε την ύπαρξη ντάμπινγκ όσον αφορά τη Metallurgiehandel GmbH, Βερολίνο, Λαϊκή Δημοκρατία της Γερμανίας· το περιθώριο ντάμπινγκ είναι ίσο προς το ποσό κατά το οποίο η κανονική αξία, όπως έχει καθοριστεί, υπερβαίνει την τιμή εξαγωγής προς την Κοινότητα. Τα περιθώρια αυτά υπερβαίνουν το 90 %.

ΣΤ. Ζημία

(8) Όσον αφορά τη ζημία πυ έχει προκληθεί από τις εισαγωγές που αποτελούν αντικείμενο ντάμπινγκ, τα αποδεικτικά στοιχεία που διαθέτει η Επιτροπή δείχνουν ότι οι εισαγωγές στην Κοινότητα από τη Λαϊκή Δημοκρατία της Γερμανίας των μορφοχαλύβων ψυχρής ελάσεως (με εξαίρεση το εμπόριο μεταξύ των δύο Γερμανιών) αυξήθηκαν από 5 172 τόνους το 1981, σε 12 377 τόνους το 1983. Οι εισαγωγές αυτές διοχετεύτηκαν, κατά το μεγαλύτερο μέρος, στη Γαλλία και στις χώρες της Μπενελούξ, όπου το τμήμα που κατέχουν στην αγορά ανήλθε από ποσοστό 2,7 % το 1981, σε 7,6 % το 1983. Μόνο στις χώρες της Μπενελούξ, το τμήμα τους αγοράς ανήλθε κατά την ίδια περίοδο από 5,6 % σε 20,8 %.

Οι μέσες σταθμισμένες τιμές αυτών των εισαγόμενων προϊόντων ήταν, κατά περίπου 40 έως 45 % κατώτερες από τις τιμές των κοινοτικών παραγωγών για ομοειδή προϊόντα κατά την περίοδο της έρευνας· οι τιμές αυτές ήταν λοιπόν σημαντικά χαμηλότερες από τις τιμές που απαιτούνται για να καλύψουν οι κοινοτικοί παραγωγοί το κόστος τους και να αποκομίσουν εύλογο κέρδος.

(9) Το αποτέλεσμα των εισαγωγών αυτών που αποτέλεσαν αντικείμενο πρακτικών ντάμπινγκ ήταν να μην είναι πλέον σε θέση ο βιομηχανικός κλάδος της Κοινότητας να συνεχίσει την οικονομικά προσοδοφόρα παραγωγή των τυποποιημένων μορφοχαλύβων ψυχρής ελάσεως. Αυτό οδήγησε στη μείωση, και μάλιστα στη διακοπή της παραγωγής, στην υποαπασχόληση του παραγωγικού δυναμικού, στην αισθητή πτώση του όγκου πωλήσεων των προϊόντων αυτών, καθώς και στη σημαντική πτώση του τμήματός τους στην αγορά και στη μείωση της απασχόλησης.

(10) Η Επιτροπή εξέτασε αν η ζημία έχει προκληθεί από άλλους παράγοντες, όπως ο περιορισμός της ζήτησης και οι εισαγωγές από άλλες χώρες. Στο πλαίσιο αυτό διαπιστώθηκε ότι, ενώ η κατανάλωση υποχώρησε σημαντικά στο πλαίσιο της Κοινότητας ανάμεσα στο 1981 και το 1983, ο όγκος των εισαγωγών στην Κοινότητα από άλλες χώρες μειώθηκε ακόμη ταχύτερα κατά την ίδια περίοδο.

Η σημαντική αύξηση των εισαγωγών που αποτελούν αντικείμενο ντάμπινγκ και οι τιμές στις οποίες προσφέρονται οδήγησαν την Επιτροπή να καθορίσει ότι οι επιπτώσεις από τις εισαγωγές μορφοχαλύβων ψυχρής ελάσεως, που αποτελούν αντικείμενο ντάμπινγκ, καταγωγής Λαϊκής Δημοκρατίας της Γερμανίας, αν ληφθούν χωριστά, πρέπει να θεωρηθούν ότι προκαλούν σημαντική υλική ζημία στο σχετικό βιομηχανικό κλάδο της Κοινότητας.

Ζ. Συμφέρον της Κοινότητας

(11) Η Επιτροπή εξέτασε κατά πόσο το συμφέρον της Κοινότητας επιβάλλει τη λήψη μέτρων και κατέληξε στο συμπέρασμα ότι, ενόψει των σοβαρών δυσχερειών που αντιμετωπίζουν οι καταγγέλλοντες, πρέπει να παρέμβει. Για να αποτραπεί περαιτέρω ζημία κατά το υπόλοιπο χρονικό διάστημα της διαδικασίας, πρέπει να επιβληθεί προσωρινός δασμός αντιντάμπινγκ. Η. Ποσοστό του δασμού

(12) Αφού ληφθεί υπόψη η έκταση της προκληθείσας ζημίας, το ποσοστό του δασμού πρέπει να είναι χαμηλότερο από το περιθώριο ντάμπινγκ, όπως αυτό έχει υπολογιστεί προσωρινά, αλλά επαρκές ώστε να εξαληφθεί η ζημία.

(13) Η Επιτροπή καθόρισε το ποσοστό του δασμού που είναι αναγκαίο για να εξαληφθεί η ζημία σε 110 ECU ανά 1 000 kg, λαμβάνοντας υπόψη το κόστος παραγωγής των αντιπροσωπευτικών κοινοτικών παραγωγών, και ιδίως τις ελάχιστες τιμές που ισχύουν από την 1η Ιανουαρίου 1984 για τις πρώτες ύλες, καθώς και την ανάγκη να εξασφαλισθεί ότι οι τιμές πώλησης που ισχύουν για τους εμπόρους προϊόντων σιδήρου και χάλυβα, που εισάγουν επίσης τα προϊόντα που αποτελούν αντικείμενο πρακτικής ντάμπινγκ, καλύπτουν τουλάχιστον το κόστος.

(14) Πρέπει να καθοριστεί προθεσμία μέσα στην οποία τα ενδιαφερόμενα μέρη υποβάλλουν γραπτώς τις απόψεις τους και να ζητήσουν ακρόαση,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Επιβάλλεται προσωρινός δασμός αντιντάμπινγκ στις εισαγωγές ορισμένων ειδών από σίδηρο ή χάλυβα, ληφθέντων ή αποπερατωθέντων εν ψυχρώ από ρόλους για λαμαρίνες, από μεγάλα πλατέα κομμάτια από φύλλα ή λαμαρίνες από σίδηρο ή χάλυβα, που υπάγονται στη διάκριση ex 73.11 Α ΙΙΙ του Κοινού Δασμολογίου, που αντιστοιχεί στον κώδικα ΝΙΜΕΧΕ 73.11-31, καταγωγής Λαϊκής Δημοκρατίας της Γερμανίας.

2. Το ποσό του δασμού ανέρχεται σε 110 ECU ανά 1 000 kg.

Άρθρο 2

Με την επιφύλαξη του άρθρου 7 παράγραφος 4 στοιχεία β) και γ) του κανονισμού (ΕΟΚ) αριθ. 3017/79, τα ενδιαφερόμενα μέρη μπορούν να γνωστοποιήσουν τις απόψεις τους και να ζητήσουν ακρόαση από την Επιτροπή, μέσα σε προθεσμία ενός μήνα από την έναρξη ισχύος του παρόντος κανονισμού

Άρθρο 3

Ο παρών κανονισμός αρχίζει να ισχύει την επομένη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Με την επιφύλαξη των άρθρων 11, 12 και 14 του κανονισμού (ΕΟΚ) αριθ. 3017/79, εφαρμόζεται για τέσσερις μήνες, εκτός αν το Συμβούλιο θεσπίσει οριστικά μέτρα, πριν από τη λήξη της περιόδου αυτής.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 18 Απριλίου 1984.

Για την Επιτροπή

Etienne DAVIGNON

Αντιπρόεδρος

(1) ΕΕ αριθ. L 339 της 31. 12. 1979, σ. 1.

(2) ΕΕ αριθ. L 178 της 22. 6. 1982, σ. 9.

(3) ΕΕ αριθ. C 13 της 19. 1. 1984, σ. 4.